Loongeskil in goudsektor duur voort | Netwerk24
Loongeskil in goudsektor duur voort
Deur Elvira Wood 13 September 2018 07:33
Goud word in stawe gegiet.
Vakbonde en goudmynmaatskappye kon nog nie ’n kompromis oor lone in dié sektor bereik nie.
Onderhandelinge tussen AngloGold Ashanti, Harmony, Sibanye-Stillwater en Village Main Reef en die vakbonde Solidariteit, die Association of Mineworkers and Construction Union (Amcu), die Nasionale Unie van Mynwerkers (NUM) en Uasa het reeds in Julie begin.
Die Mineraleraad van Suid-Afrika onderhandel namens die werkgewers.
Die raad het Woensdag in ’n verklaring gesê die vakbonde het altesaam 137 eise aan die goudmynmaatskappye voorgelê. Die werkgewers onderhandel om dié eise te verminder.
Die vakbonde het egter hul voet dwars gesit en het besluit om hulle tot die Kommissie vir Versoening, Bemiddeling en Arbitrasie (KVBA) wend.
Dit selfs nadat die mynmaatskappye hul oorspronklike aanbod van ’n loonverhoging vir intreevlakwerkers van tussen 5,5% en 6,5% tot tussen 6,2% en 8,2% verhoog het en vir ander werkers van tussen 3% en 4% tot tussen 4% en 5%.
Die KVBA sal verskeie dispute wat vakbonde met die individuele werkgewers verklaar het, as een dispuut hanteer. Dié gesprekke het op 12 September begin.
Die raad sê hy sal sy gesprekke met die vakbonde weer op 20 September hervat.
Meer oor: Solidariteit | Mineraleraad Van Suid-Afrika | Amcu | Num | Uasa | Goudmyne | Lone | Vakbonde
Goudsektor: Vakbonde kyk na KVBA vir besluit oor lone
Solidariteit skop vas oor loonaanbod by goudmyne